Feesseisoen eis 1 475 lewens op die paaie | Maroela Media
Voorlopige syfers van die Padverkeersbestuurskorporasie (RTMC) vir die periode 1 Desember laas jaar tot 10 Januarie dié jaar het 1 230 noodlottige ongelukke aangedui. “Die mees algemene oorsaak vir ongelukke gedurende die 2011/2012 feesseisoen was hoë spoed in ongunstige weersomstandighede, nalatige en onverskillige bestuur, en drankmisbruik deur bestuurders en voetgangers,” het Ndebele in Pretoria gesê.
“Deur nie hul veiligheidsgordels te dra nie, het ŉ groot bydrae gelewer tot noodlottighede of ernstige beserings. Nooddienstepersoneel kan getuig dat te veel mense dood is omdat hulle nie vasgegordel was nie.” Bydraende faktore sluit in moegheid, veral onder bestuurders van openbare vervoer, ŉ gebrek aan bestuursfiksheid en voetgangers se nalatigheid, het hy gesê.
In die feesseisoen 2010/2011 is 1 704 mense uiteindelik dood, hoër as die 1 551 wat aanvanklik deur die minister tydens sy jaarlikse feesseisoen-statisiek aangekondig is. In 2012 sal die departement glo daarop fokus om die getal noodlottige ongelukke te verminder. Meer as 40 mense sterf elke dag op die land se paaie en daar moet ŉ geweldige skuif in die benadering tot padveiligheid plaasvind, het Ndebele gesê.